ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 42


ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 42 

ശ്രീശുക ഉവാച 

     അഥ വ്രജൻ രാജപഥേന മാധവഃ 
          സ്ത്രിയം ഗൃഹീതാംഗവിലേപഭാജനാം ।
     വിലോക്യ കുബ്ജാം യുവതീം വരാനനാം 
          പപ്രച്ഛ യാന്തീം പ്രഹസൻ രസപ്രദഃ  ॥ 1 ॥ 

     കാ ത്വം വരോർവ്വേതദു ഹാനുലേപനം 
          കസ്യാംഗനേ വാ കഥയസ്വ സാധു നഃ ।
     ദേഹ്യാവയോരംഗവിലേപമുത്തമം 
          ശ്രേയസ്തതസ്തേ ന ചിരാദ്ഭവിഷ്യതി  ॥ 2 ॥ 

സൈരന്ധ്ര്യുവാച

     ദാസ്യസ്മ്യഹം സുന്ദര കംസസമ്മതാ 
          ത്രിവക്രനാമാ ഹ്യനുലേപകർമ്മണി । 
     മദ്ഭാവിതം ഭോജപതേരതിപ്രിയം 
          വിനാ യുവാം കോഽന്യതമസ്തദർഹതി  ॥ 3 ॥ 

രൂപപേശലമാധുര്യഹസിതാലാപവീക്ഷിതൈഃ ।
ധർഷിതാത്മാ ദദൌ സാന്ദ്രമുഭയോരനുലേപനം  ॥ 4 ॥ 

തതസ്താവംഗരാഗേണ സ്വവർണ്ണേതരശോഭിനാ ।
സമ്പ്രാപ്തപരഭാഗേന ശുശുഭാതേഽനുരഞ്ജിതൌ  ॥ 5 ॥ 

പ്രസന്നോ ഭഗവാൻ കുബ്ജാം ത്രിവക്രാം രുചിരാനനാം ।
ഋജ്വീം കർത്തും മനശ്ചക്രേ ദർശയൻ ദർശനേ ഫലം  ॥ 6 ॥ 

പദ്ഭ്യാമാക്രമ്യ പ്രപദേ ദ്വ്യംഗുല്യുത്താനപാണിനാ ।
പ്രഗൃഹ്യ ചിബുകേഽധ്യാത്മമുദനീനമദച്യുതഃ  ॥ 7 ॥ 

സാ തദർജ്ജുസമാനാംഗീ ബൃഹച്ഛ്രോണിപയോധരാ ।
മുകുന്ദസ്പർശനാത് സദ്യോ ബഭൂവ പ്രമദോത്തമാ  ॥ 8 ॥ 

തതോ രൂപഗുണൌദാര്യസമ്പന്നാ പ്രാഹ കേശവം ।
ഉത്തരീയാന്തമാകൃഷ്യ സ്മയന്തീ ജാതഹൃച്ഛയാ  ॥ 9 ॥ 

ഏഹി വീര ഗൃഹം യാമോ ന ത്വാം ത്യക്തുമിഹോത്സഹേ ।
ത്വയോൻമഥിതചിത്തായാഃ പ്രസീദ പുരുഷർഷഭ  ॥ 10 ॥ 

ഏവം സ്ത്രിയാ യാച്യമാനഃ കൃഷ്ണോ രാമസ്യ പശ്യതഃ ।
മുഖം വീക്ഷ്യാനുഗാനാം ച പ്രഹസംസ്താമുവാച ഹ  ॥ 11 ॥ 

ഏഷ്യാമി തേ ഗൃഹം സുഭ്രൂഃ പുംസാമാധിവികർശനം ।
സാധിതാർത്ഥോഽഗൃഹാണാം നഃ പാന്ഥാനാം ത്വം പരായണം  ॥ 12 ॥ 

വിസൃജ്യ മാധ്വ്യാ വാണ്യാ താം വ്രജൻ മാർഗ്ഗേ വണിക്പഥൈഃ ।
നാനോപായനതാംബൂലസ്രഗ്ഗന്ധൈഃ സാഗ്രജോഽർച്ചിതഃ  ॥ 13 ॥ 

തദ്ദർശനസ്മരക്ഷോഭാദാത്മാനം നാവിദൻ സ്ത്രിയഃ ।
വിസ്രസ്തവാസഃകബരവലയാലേഖ്യമൂർത്തയഃ  ॥ 14 ॥ 

തതഃ പൌരാൻ പൃച്ഛമാനോ ധനുഷഃ സ്ഥാനമച്യുതഃ ।
തസ്മിൻ പ്രവിഷ്ടോ ദദൃശേ ധനുരൈന്ദ്രമിവാദ്ഭുതം  ॥ 15 ॥ 

പുരുഷൈർബഹുഭിർഗുപ്തമർച്ചിതം പരമർദ്ധിമത് ।
വാര്യമാണോ നൃഭിഃ കൃഷ്ണഃ പ്രസഹ്യ ധനുരാദദേ  ॥ 16 ॥ 

     കരേണ വാമേന സലീലമുദ്ധൃതം 
          സജ്യം ച കൃത്വാ നിമിഷേണ പശ്യതാം ।
     നൃണാം വികൃഷ്യ പ്രബഭഞ്ജ മധ്യതോ 
          യഥേക്ഷുദണ്ഡം മദകര്യുരുക്രമഃ  ॥ 17 ॥ 

ധനുഷോ ഭജ്യമാനസ്യ ശബ്ദഃ ഖം രോദസീ ദിശഃ ।
പൂരയാമാസ യം ശ്രുത്വാ കംസസ്ത്രാസമുപാഗമത്  ॥ 18 ॥ 

തദ് രക്ഷിണഃ സാനുചരാഃ കുപിതാ ആതതായിനഃ ।
ഗ്രഹീതുകാമാ ആവവ്രുർഗൃഹ്യതാം വധ്യതാമിതി  ॥ 19 ॥ 

അഥ താൻ ദുരഭിപ്രായാൻ വിലോക്യ ബലകേശവൌ ।
ക്രുദ്ധൌ ധന്വന ആദായ ശകലേ താംശ്ച ജഘ്നതുഃ  ॥ 20 ॥ 

ബലം ച കംസപ്രഹിതം ഹത്വാ ശാലാമുഖാത്തതഃ ।
നിഷ്ക്രമ്യ ചേരതുർഹൃഷ്ടൌ നിരീക്ഷ്യ പുരസമ്പദഃ  ॥ 21 ॥ 

തയോസ്തദദ്ഭുതം വീര്യം നിശാമ്യ പുരവാസിനഃ ।
തേജഃ പ്രാഗൽഭ്യം രൂപം ച മേനിരേ വിബുധോത്തമൌ  ॥ 22 ॥ 

തയോർവ്വിചരതോഃ സ്വൈരമാദിത്യോഽസ്തമുപേയിവാൻ ।
കൃഷ്ണരാമൌ വൃതൌ ഗോപൈഃ പുരാച്ഛകടമീയതുഃ  ॥ 23 ॥ 

     ഗോപ്യോ മുകുന്ദവിഗമേ വിരഹാതുരാ യാ
          ആശാസതാശിഷ ഋതാ മധുപുര്യഭൂവൻ ।
     സംപശ്യതാം പുരുഷഭൂഷണഗാത്രലക്ഷ്മീം 
          ഹിത്വേതരാൻ നു ഭജതശ്ചകമേഽയനം ശ്രീഃ  ॥ 24 ॥ 

അവനിക്താംഘ്രിയുഗളൗ ഭുക്ത്വാ ക്ഷീരോപസേചനം ।
ഊഷതുസ്താം സുഖം രാത്രിം ജ്ഞാത്വാ കംസചികീർഷിതം  ॥ 25 ॥ 

കംസസ്തു ധനുഷോ ഭംഗം രക്ഷിണാം സ്വബലസ്യ ച ।
വധം നിശമ്യ ഗോവിന്ദരാമവിക്രീഡിതം പരം  ॥ 26 ॥ 

ദീർഘപ്രജാഗരോ ഭീതോ ദുർന്നിമിത്താനി ദുർമ്മതിഃ ।
ബഹൂന്യചഷ്ടോഭയഥാ മൃത്യോർദൌത്യകരാണി ച  ॥ 27 ॥ 

അദർശനം സ്വശിരസഃ പ്രതിരൂപേ ച സത്യപി ।
അസത്യപി ദ്വിതീയേ ച ദ്വൈരൂപ്യം ജ്യോതിഷാം തഥാ  ॥ 28 ॥ 

ഛിദ്രപ്രതീതിശ്ഛായായാം പ്രാണഘോഷാനുപശ്രുതിഃ ।
സ്വർണ്ണപ്രതീതിർവൃക്ഷേഷു സ്വപദാനാമദർശനം  ॥ 29 ॥ 

സ്വപ്നേ പ്രേതപരിഷ്വംഗഃ ഖരയാനം വിഷാദനം ।
യായാന്നളദമാല്യേകസ്തൈലാഭ്യക്തോ ദിഗംബരഃ  ॥ 30 ॥ 

അന്യാനി ചേത്ഥം ഭൂതാനി സ്വപ്നജാഗരിതാനി ച ।
പശ്യൻ മരണസന്ത്രസ്തോ നിദ്രാം ലേഭേ ന ചിന്തയാ  ॥ 31 ॥ 

വ്യുഷ്ടായാം നിശി കൌരവ്യ സൂര്യേ ചാദ്ഭ്യഃ സമുത്ഥിതേ ।
കാരയാമാസ വൈ കംസോ മല്ലക്രീഡാമഹോത്സവം  ॥ 32 ॥ 

ആനർച്ചുഃ പുരുഷാ രംഗം തൂര്യഭേര്യശ്ച ജഘ്നിരേ ।
മഞ്ചാശ്ചാലങ്കൃതാഃ സ്രഗ്ഭിഃ പതാകാചൈലതോരണൈഃ  ॥ 33 ॥ 

തേഷു പൌരാ ജാനപദാ ബ്രഹ്മക്ഷത്രപുരോഗമാഃ ।
യഥോപജോഷം വിവിശൂ രാജാനശ്ച കൃതാസനാഃ  ॥ 34 ॥ 

കംസഃ പരിവൃതോഽമാത്യൈ രാജമഞ്ച ഉപാവിശത് ।
മണ്ഡലേശ്വരമധ്യസ്ഥോ ഹൃദയേന വിദൂയതാ  ॥ 35 ॥ 

വാദ്യമാനേഷു തൂര്യേഷു മല്ലതാളോത്തരേഷു ച ।
മല്ലാഃ സ്വലങ്കൃതാ ദൃപ്താഃ സോപാധ്യായാഃ സമാവിശൻ  ॥ 36 ॥ 

ചാണൂരോ മുഷ്ടികഃ കൂടഃ ശലസ്തോശല ഏവ ച ।
ത ആസേദുരുപസ്ഥാനം വൽഗുവാദ്യപ്രഹർഷിതാഃ  ॥ 37 ॥ 

നന്ദഗോപാദയോ ഗോപാ ഭോജരാജസമാഹുതാഃ ।
നിവേദിതോപായനാസ്ത ഏകസ്മിൻ മഞ്ച ആവിശൻ  ॥ 38 ॥